SKRIFTLIG FORESPØRGSEL E-1092/01

af Paul Rübig (PPE-DE) til Kommissionen

(6. april 2001)

Om: Frigivelse af SSB-radioudstyr

Af en meddelelse i Nederlandse Staatscourant nr. 236 fremgår det, at det i Nederlandene pr. den 1. marts 2001 er tilladt at sælge og anvende AM-/FM-/SSB-CB-radioudstyr. Det drejer sig om udstyr med 40 kanaler og frekvensområderne AM/FM/SSB. Den maksimalt tilladte udgangseffekt er 4 watt.

Vi har på nuværende tidspunkt ikke yderligere oplysninger. Hvordan vil dette påvirke det østrigske marked, de østrigske producenter og de østrigske forbrugere?

Svar afgivet på Kommissionens vegne af Erkki Liikanen

(14. juni 2001)

Bestemmelserne i EU vedrørende brug af Citizens Band (CB)-radioer er ikke harmoniserede og der er forskelle mellem medlemsstaterne, både hvad angår antallet af tilladte kanaler og de moduleringsteknikker, der er tilladt i frekvensbåndet.

Det er ikke Kommissionens opfattelse, at de påtænkte lovgivningsændringer i Nederlandene vil få negative virkninger for østrigske borgere eller producenter. Bestemmelserne er blevet mindre restriktive for så vidt angår de tilladte modulationsteknikker, hvilket betyder, at østrigske producenter fortsat kan markedsføre deres produkter i Nederlandene, og de vil have et større marked for udstyr med amplitudemodulation (AM) og Single Side Band (SSB)-modulation. Østrigske rejsende kan fortsat bruge deres CB-udstyr i Nederlandene under samme betingelser som hidtil.

Kommissionen er bekendt med, at Østrig ikke tillader SSB-transmissioner i CB-båndet, og at man kan frygte øget interferens fra nederlandske borgere, der under rejse i Østrig bruger deres CB-udstyr i SSB-modus. Denne risiko eksisterer, men er ikke udelukkende begrænset til udstyr, der opererer i det nederlandske frekvensområde. Sådan interferens kan også skyldes udstyr, der er beregnet til andre medlemsstaters frekvensspektre, der ikke er kompatible med det østrigske frekvensspektrum. Som eksempel kan det nævnes over for det ærede parlamentsmedlem, at Tyskland har allokeret 40 kanaler til CB, der ikke finde i Østrig, mens SSB også er tilladt i visse medlemsstater.

Brugen af SSB eller drift af udstyret i ikke-allokerede frekvensbånd i Østrig er ikke tilladt. Eftersom turister ved indrejsen til Østrig ikke kontrolleres ved grænserne er det ikke muligt fysisk at hindre, at CB-udstyr bringes ind i Østrig. Det er af afgørende betydning, at brugere informeres om eventuelle begrænsninger i deres brug af CB-udstyr i Fællesskabet. Det ærede parlamentsmedlems opmærksomhed henledes på Parlamentets og Rådets direktiv 1999/5/EF af 9. marts 1999 om radio- og teleterminaludstyr samt gensidig anerkendelse af udstyrets overensstemmelse(1), i medfør af hvilket producenterne er forpligtet til at oplyse brugerne om sådanne begrænsninger på emballagen og i brugervejledningen. Disse bestemmelser vil begrænse den ulovlige brug af CB-udstyr i Østrig.

Disse problemer vil kun fuldstændig kunne undgås ved en harmonisering af brugen af radiofrekvensspektre både i og uden for EU. Kommissionen har henledt medlemsstaternes og den europæiske post- og telekommunikationskonference (CEPT)'s opmærksomhed på CB-problematikken. Imidlertid har CEPT, der er ansvarlig for at tage beslutninger om harmonisering af brugen af radiofrekvenser, og som omfatter medlemsstaterne og 27 andre europæiske lande, endnu ikke truffet en beslutning om emnet. Under forbehold af vedtagelsen af Kommissionens forslag til en beslutning om radiospektret(2), der i øjeblikket er under forhandling i Rådet og Europa-Parlamentet kan yderligere foranstaltninger fra EU's side i forbindelse med dette emne overvejes.

(1) EFT L 91 af 7.4.1999.

(2) EFT C 365 E af 19.12.2000.